[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.5.2007

KOM(2007) 239 endelig

Forslag til

RÅDETS BESLUTNING

om fastsættelse af de finansielle bidrag, medlemsstaterne skal betale til Den Europæiske Udviklingsfond (supplerende tranche for 2007)

(forelagt af Kommissionen)

BEGRUNDELSE

Siden finansforordningen for 9. EUF trådte i kraft, træffer Rådet afgørelse om hver enkelt af de trancher, som medlemsstaterne skal betale til finansiering af EUF, på forslag af Kommissionen. Den del af medlemsstaternes bidrag, der går til instrumenter under 9. EUF, som forvaltes af Den Europæiske Investeringsbank (EIB), indbetales direkte til EIB. Bidrag til de øvrige instrumenter indbetales til Kommissionen.

Dette forslag vedrører en supplerende bidragstranche for regnskabsåret 2007, som EIB har anmodet om til de instrumenter under 9. EUF, som banken forvalter. Supplerende indbetalinger forfalder inden for den kortest mulige frist i henhold til afgørelsen om indkaldelse af disse indbetalinger og inden tre måneder, medmindre Rådet træffer anden afgørelse, jf. art. 38, stk. 2, i finansforordningen for 9. EUF. Kommissionen foreslår Rådet at fastsætte samme forfaldsplan som den, der gælder for anden og tredje bidrags indkaldelse. Den foreslår, at medlemsstaterne indbetaler de forfaldne bidrag senest 21 kalenderdage efter, at de er blevet underrettet om Rådets afgørelse.

Hvis bidragstrancher, der er forfaldet til betaling, ikke er indbetalt senest ved udløbet af den fastsatte frist, skal den pågældende medlemsstat betale en morarente af det ikke-betalte beløb efter bestemmelserne i samme, jf. artikel 40, stk. 4, i finansforordningen for 9. EUF.

Kommissionen vil gerne gøre opmærksom på, at den, for så vidt angår de instrumenter den selv forvalter, forventer, at tempoet for betalinger sættes op i forhold til de overslag, der er givet i meddelelsen KOM(2006) 612 endelig af 18.10.2006. Den vil foreslå Rådet, at der inden for de sædvanlige frister indbetales større beløb til anden og tredje tranche for at sikre finansieringen af EUF i 2007.

Forslag til

RÅDETS BESLUTNING

om fastsættelse af de finansielle bidrag, medlemsstaterne skal betale til Den Europæiske Udviklingsfond (supplerende tranche for 2007)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou, Benin, den 23. juni 2000[1] og revideret i Luxembourg, Storhertugdømmet Luxembourg, den 25. juni 2005[2], og

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til finansprotokollen til partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater undertegnet den 23. juni 2000 i Cotonou (Benin), i det følgende benævnt "den interne aftale"[3], særlig artikel 10, stk. 4,

under henvisning til Rådets afgørelse 2001/822/EF af 27. november 2001 om de oversøiske landes og territoriers associering med Det Europæiske Fællesskab[4],

under henvisning til finansforordningen af 27. marts 2003 for den 9. Europæiske Udviklingsfond[5], i det følgende benævnt "finansforordningen for 9. EUF",

under henvisning til forslag fra Kommissionen[6], og

ud fra følgende betragtninger:

(1) Den 18. oktober 2006 meddelte Kommissionen Rådet et overslag over de betalinger, den forudså for regnskabsåret 2007, samt en forfaldsplan for indkaldelse af bidrag. Den 18. december vedtog Rådet beslutningen om fastsættelse af forfaldsplanen for indkaldelse af medlemsstaternes bidrag til EUF for regnskabsåret 2007.

(2) Den 18. december 2006 vedtog Rådet beslutningen om de bidrag, medlemsstaterne skulle indbetale til Kommissionen og Den Europæiske Investeringsbank til første tranche for 2007.

(3) Den Europæiske Investeringsbank har meddelt Kommissionen, at de planlagte bidrag ikke er tilstrækkelige til at dække dens reelle behov til investeringsfaciliteten, og at det er nødvendigt at foretage en supplerende indbetaling på 80 mio. EUR.

(4) Ifølge artikel 10, stk. 4, i den interne aftale er det muligt at foreslå supplerende trancher.

(5) Supplerende indbetalinger, som Rådet vedtager, forfalder og skal foretages inden for den kortest mulige frist i henhold til afgørelsen om indkaldelse af disse indbetalinger og inden tre måneder, medmindre Rådet træffer anden afgørelse, jf. artikel 38, stk. 2, i finansforordningen for 9. EUF.

(6) I artikel 133, stk. 2, 3 og 4, i finansforordningen for 9. EUF fastsættes det, at den procedure for indkaldelse af bidrag, der er fastlagt for 9. EUF, også gælder for gennemførelsen af afgørelserne vedrørende tidligere fonde —

VEDTAGET FØLGENDE BESLUTNING:

Artikel 1

De bidrag, medlemsstaterne skal indbetale til Kommissionen og Den Europæiske Investeringsbank til en supplerende tranche for 2007, er angivet i tabellen i bilaget.

Artikel 2

Medlemsstaterne indbetaler de forfaldne bidrag til denne tranche senest 21 kalenderdage efter, at de er blevet underrettet om Rådets afgørelse.

Artikel 3

Denne beslutning er rettet til de medlemsstater, der bidrager til 9. EUF.

Udfærdiget i Bruxelles, den

På Rådets vegne

Formand

BILAG

Bidrag til supplerende tranche for 2007 (i EUR)

MEDLEMSSTAT | Til Den Europæiske Investeringsbank | Til Kommissionen |

TYSKLAND | 18 688 000 | 0 |

BELGIEN | 3 136 000 | 0 |

DANMARK | 1 712 000 | 0 |

SPANIEN | 4 672 000 | 0 |

FRANKRIG | 19 440 000 | 0 |

GRÆKENLAND | 1 000 000 | 0 |

IRLAND | 496 000 | 0 |

ITALIEN | 10 032 000 | 0 |

LUXEMBOURG | 232 000 | 0 |

NEDERLANDENE | 4 176 000 | 0 |

PORTUGAL | 776 000 | 0 |

DET FORENEDE KONGERIGE | 10 152 000 | 0 |

ØSTRIG | 2 120 000 | 0 |

FINLAND | 1 184 000 | 0 |

SVERIGE | 2 184 000 | 0 |

I ALT | 80 000 000 | 0 |

[1] EFT L 317 af 15.12.2000, s. 3.

[2] EUT L 287 af 28.10.2005, s. 4.

[3] EFT L 317 af 15.12.2000, s. 355.

[4] EFT L 314 af 30.11.2001, s. 1.

[5] EUT L 83 af 1.4.2003, s. 1.

[6] EUT C … af …, s. …